
   În cadrul învăţării interactiv-creative, elevul/studentul descoperă, inferează, imaginează, construieşte şi redefineşte sensurile, filtrându-le prin prisma propriei personalităţi şi solicitând procesele psihice superioare de gândire şi creaţie. Ea apare ca urmare a eforturilor individuale şi colective, al interacţiunii educatului cu ceilalţi, bazându-se pe schimburile sociale în dobândirea noului. 

    Multe studii demonstrează faptul că învăţarea este mai eficientă atunci când elevii/studenţii sunt  implicaţi în acest proces. Strategiile de instruire angajează elevii în procesul de învăţare, stimulează gândirea critică, sporesc gradul de conştientizare şi de responsabilitate din partea acestora.

    Principiile care stau baza construirii strategiilor didactice interactive sunt: 

1) Elevii îşi construiesc propriile înţelesuri şi interpretări ale instruirii; 
2) Scopurile instruirii sunt discutate, negociate, nu impuse;
 3) Sunt promovate alternativele metodologice de predare – învăţare – evaluare; 
4) Sarcinile de învăţare vor solicita informaţii trasdisciplinare şi analize multidimensionale ale realităţii;

5) Evaluarea va fi mai puţin criterială şi mai mult reflexivă, integrând metode alternative de evaluare; 

6) Sunt promovate învăţarea prin descoperire şi rezolvarea de probleme;

Acest tip de învăţare nu se opune învăţării şcolare clasice, ci este o nouă calitate a acesteia prin obiectivele pe care le urmareşte privind formarea personalităţii umane. Ea pune accentul pe învăţarea prin cercetare-descoperire, pe învăţarea prin efort propriu, independent sau dirijat; pune accent mai ales pe echipamentul intelectual operatoriu, pe gândire şi imaginatie creatoare. “Învatarea prin descoperire asigură însuşirea activă şi trainică a cunoştintelor”; procesele de asimilare şi înţelegere fiind mai atractive ea are o valoare formativă mai mare, favorizând dezvoltarea atitudinilor şi spiritului investigativ şi inventiv, flexibilitatea şi productivitatea gândirii, a curiozităţii organizate, a motivaţiei complexe şi a creativităţii.
    Profilul elevului activ şi creative 
Activ şi creativ este elevul care „intervine efectiv în activitatea didactică şi îi modifică variabilele, parametrii caracteristici: depune eforturi de reflecţie personală, de gândire, efectuează acţiuni mintale şi practice de căutare, cercetare, redescoperă noi adevăruri, reelaborează noi cunoştinţe, conştientizând faptul că întotdeauna influenţele şi mesajele externe acţionează prin intermediul condiţiilor interne” (Muşata Bocoş, 2002, p. 64) 
 Această perspectivă asupra elevului se opune celei tradiţionale conform căreia el recepta în mod pasiv informaţiile oferite de către profesor, urmând ca ulterior să le reproducă.
Elevul activ şi creativ dă dovadă de multă îndrăzneală în aprecierea critică a unui produs, de independenţă în abordarea şi analiza problemelor, de spirit de contraargumentare, de libertate în manifestarea comportamentală generală. De multe ori, comportamentul lui la ore devine deranjant pentru unii profesori mai conservatori.

Comportamentul nonconformist ce se exprimă puternic în activitatea creatoare, nu trebuie interpretat de către cadrele didactice drept o atitudine indisciplinată, o dovadă de impoliteţe sau o lipsă de respect. El nu trebuie frânat printr-o atitudine negativă, de respingere, de disciplinare ci, dimpotrivă, trebuie creat un climat favorabil de manifestare liberă a spiritului creator. Elevul activ şi creativ se caracterizează prin spirit de independenţă în muncă, o gândire care se desfăşoară pe traiecte lungi, fără bariere de ordin cognitiv, manifestând o puternică şi neobişnuită tendinţă de a explora şi de a crea. Copii din această categorie sunt mai puţin interesaţi de activitatea în echipe şi au tendinţa de a-şi întocmi un plan personal de lucru, păstrând legătura numai cu un număr restrâns de prieteni.

  Cercetătorul E.P.Torrance (1962) enumeră următoarele conduite drept indicatori ai creativităţii individuale: 

· îşi poate ocupa timpul fără a fi stimulat;
· preferă să se îmbrace în mod deosebit; 
·  merge dincolo de sarcinile trasate; 
·  este în stare să se amuze cu lucruri simple în moduri ingenioase; 
·  întreabă insistent „de ce” şi „cum”; 
·  îi place să organizeze jocuri în curtea şcolii; 
·  îi place să povestească despre descoperirile şi invenţiile lui; 
·  găseşte utilizări neobişnuite ale jucăriilor; 
·  nu se teme să încerce ceva nou; 
·  desenează în caietul său în timp ce profesorul dă indicaţii sau ţine lecţia; 
·  foloseşte toate simţurile în observaţie; 
Comparând persoanele slab creative cu cele înalt creative, Mihaela Roco (2001) schiţează trăsăturile lor caracteristice, ce poate fi de ajutor şi pentru analizele de caracterizare psihopedagogică a elevilor pe care le efectuează profesorii:  
Persoane slab creatoare (spectatori)
· Îşi „ omoară timpul’’
·  Este doar un simplu observator

· Are puţine interese personale şi autonome

· Are experienţe fragmentare, fracţionate după cum îi dictează evenimentele particulare

· Este predispus la plictiseală

· Nu realizează nimic deosebit şi devine oarecum nemulţumit că nu este „suficient” de apreciat

Persoane înalt creatoare (actori puternic angajaţi)
· Foloseşte timpul pentru a-şi dezvolta personalitatea

· Este puternic implicat, trăind din plin situaţia respectivă

· Are multiple activităţi care îi îmbogăţesc personalitatea

· Se implică în activităţi complexe, unde are continuitate

· Orice lucru, activitate i se par interesante, selectând ce se potriveşte cu experienţă lui

·  Are realizări deosebite, care îi sporesc potenţialul creativ şi satisfacţiile profesionale

Strategiile didactice interactive sunt recunoscute drept modalităţi eficiente de stimulare a potenţialului creativ atât individual cât şi grupal, promovând o metodologie care exersează capacităţile cognitive superioare ale elevilor şi studenţilor, dezvoltând inteligenţele multiple.

